দুলাল হোসেন: বাংলাদেশে এই প্রথম মস্তিষ্কের প্রাণঘাতী রোগ পারকিনসন্সের সফল অস্ত্রোপচার হয়েছে। রাজধানীর ন্যাশনাল ইনস্টিটিউট অব নিউরোসায়েন্স হাসপাতালে গত সোমবার ও মঙ্গলবার অস্ত্রোপচার দুটি হয়। অক্সফোর্ড ইউনিভার্সিটির নিউরোসায়েন্স বিভাগের প্রফেসর ডা. টিপু আজিজের নেতৃত্বাধীন অস্ত্রোপচার টিমে অংশ নেন বাংলাদেশি কয়েকজন চিকিৎসক। ডিপ ব্রেইন স্টিমুলেশন পদ্ধতিতে গত সোমবার প্রথম অস্ত্রোপচার হয় মেজর (অব.) কায়কোবাদের এবং মঙ্গলবার বাবুল হোসাইন নামে এক রোগীর। দুজনেই ভালো আছেন বলে জানিয়েছেন চিকিৎসকরা।নিউরোসায়েন্স হাসপাতালের চিকিৎসক ডা. জালাল উদ্দিন মোহাম্মদ রুমি বলেন, পারকিনসন্স রোগের কারণে কায়কোবাদের হাত খুবই কাঁপত। অস্ত্রোপচারের মাধ্যমে ব্রেনে একটি ইলেক্ট্রন এবং বুকের চামড়ার নিচে ব্যাটারি বসিয়ে তাতে সংযোগ দেওয়া হয়েছে। আর গত মঙ্গলবার বাবুল হোসাইন নামে যে রোগীর অস্ত্রোপচার হয়েছে তার ঘাড় ছিল বাঁকা। তার ব্রেনেও দুটি ইলেক্ট্রন বসানো হয়েছে। এরপর বুকের চামড়ার নিচে একটি ব্যাটারি বসিয়ে তা সংযোগ করে দেওয়া হয়েছে ইলেক্ট্রনের সঙ্গে। দুটি অস্ত্রোপচারই সফল। এগুলো করেছেন অক্সফোর্ড ইউনিভার্সিটির নিউরোসায়েন্স বিভাগের অধ্যাপক ডা. টিপু আজিজ। তিনি এই অস্ত্রোপচারের জন্য বিশ্বের মধ্যে এক নম্বর।